text:
158/2007. (XII. 28.) FVM rendelete a 2008. iskolatej program szabályozásáról.
A mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény (a továbbiakban: Tv.) 81. § (3) bekezdés a) pontjában
kapott felhatalmazás alapján – a földművelésügyi és vidékfejlesztési miniszter feladat- és hatásköréről szóló
162/2006. (VII. 28.) Korm. rendelet 1. § a) pontjában meghatározott feladatkörömben eljárva – a következőket rendelem el:
1. § (1) A tejfogyasztás növelése érdekében a Földművelésügyi és Vidékfejlesztési Minisztérium (a továbbiakban:
minisztérium) a 2008. január 1. és 2008. december 31. közötti időszakra az iskolatej-ellátás biztosításához iskolatej
programot hirdet.
(2) Az iskolatej programban a közoktatásról szóló 1993.
évi LXXIX. törvény (a továbbiakban: közoktatási törvény)
8. § (1) bekezdésének a)–c) pontjai szerinti óvodai nevelésben részt vevő gyermekek (a továbbiakban: óvodások),
valamint az alapfokú nevelés-oktatásban (a továbbiakban:
általános iskolai tanulók), illetve a szakképesítés megszerzésére felkészítő szakasz kivételével a középfokú és szakiskolai nevelés-oktatásban részt vevő tanulók (a továbbiakban: középiskolai tanulók) vehetnek részt.
(3) Az iskolatej program keretében óvodásonként, általános iskolai tanulónként és középiskolai tanulónként foglalkozási és tanítási naponként átlagosan legfeljebb
0,25 liter tej egyenértékkel megegyező mennyiség erejéig
az e rendeletben meghatározott tejtermékek után támogatás igényelhető.
2. § Az iskolatej program lebonyolításával kapcsolatos feladatokat a Mezőgazdasági és Vidékfejlesztési Hivatal
Piaci Támogatások és Külkereskedelmi Intézkedések
Igazgatósága (a továbbiakban: MVH) látja el.
3. § (1) Az iskolatej program tekintetében a támogatás
igénylői az iskolai tanulók tejjel és egyes tejtermékekkel
való ellátására irányuló közösségi támogatás tekintetében
az 1255/1999/EK tanácsi rendelet alkalmazásával kapcsolatos szabályok megállapításáról szóló 2000. december
11-i 2707/2000/EK bizottsági rendelet (a továbbiakban:
közösségi rendelet) 6. cikk (2) bekezdésének b) pontjában
említett és a közoktatási törvény 3. §-ának (2) bekezdése
szerinti óvodai nevelést, valamint az iskolai nevelési-oktatási feladatokat ellátó közoktatási intézmények fenntartói
(a továbbiakban együtt: kérelmező) lehetnek.
(2) Támogatást olyan kérelmező igényelhet, amely rendelkezik az MVH előzetes jóváhagyásával és a Tv.-ben
előírt regisztrációs kötelezettségének eleget tett. A regisztrációs kérelem legkésőbb a jóváhagyási kérelemmel egyidejűleg nyújtható be.
4. § (1) Az e rendelet 1. számú melléklete szerinti jóváhagyási kérelmet a jóváhagyással nem rendelkező kérelmezőnek legkésőbb a 2008. évre vonatkozó első támogatási
kérelmével egyidejűleg postai úton kell benyújtani a kérelmező székhelye szerint illetékes MVH megyei kirendeltségéhez. A jóváhagyási kérelmek benyújtási határideje
jogvesztő.
(2) Intézményfenntartó társulás esetében a gesztor, valamint a tagönkormányzatok közös jóváhagyási kérelmét
kizárólag a társulási megállapodás szerinti gesztor önkormányzat nyújthatja be. A települési önkormányzatok többcélú kistérségi társulásáról szóló 2004. évi CVII. törvény
alapján alakított többcélú kistérségi társulás esetében a jóváhagyási kérelmet a többcélú kistérségi társulás nyújthatja be.
(3) Ha a kérelmező rendelkezik már a Tv. szerinti regisztrációs számmal, valamint az iskolatej programot szabályozó korábbi rendeletek alapján benyújtott jóváhagyási
kérelemre vonatkozó jóváhagyó határozattal, akkor újabb
regisztrációs kérelmet, illetve jóváhagyási kérelmet nem
kell benyújtania.
(4) Az MVH a hiányosan beküldött jóváhagyási kérelmek tekintetében egy alkalommal tizenöt napos határidő
tűzésével hiánypótlásra szólítja fel a kérelmezőt.
(5) Amennyiben a kérelmező a hiánypótlási felszólításnak határidőben nem tesz eleget, úgy az MVH a jóváhagyási kérelmet annak tartalma alapján bírálja el.
5. § (1) E rendelet szerinti támogatás akkor nyújtható, ha a
kérelmező olyan, a Tv. szerint regisztrált, tejfeldolgozással, illetve tejtermeléssel foglalkozó, a Polgári Törvénykönyvről szóló 1959. évi IV. törvény 685. §-ának c) pontja
szerinti gazdálkodó szervezettel (a továbbiakban: szállító)
köt szállítási szerződést (a továbbiakban: szerződés),
amely által biztosított termékek megfelelnek a
852/2004/EK európai parlamenti és tanácsi rendeletnek,
illetve a 853/2004/EK európai parlamenti és tanácsi rendeletnek, azaz a termékeket engedélyezett üzemben állították
elő, illetve megfelelnek a 853/2004/EK rendelet II. Mellékletének I. Szakaszában meghatározott jelölési előírásoknak.
(2) Támogatás abban az esetben is igénybe vehető, ha a
kérelmező a szállítóval, továbbá a szállító által előállított
termékek továbbértékesítését végző gazdálkodó szervezettel egyidejűleg köt szállítási szerződést.
(3) A támogatás további feltétele, hogy a szerződés
– oktatási, illetve nevelési intézményenként – különösen
az alábbiakat tartalmazza:
a) a teljesítés helyszínét,
b) a tanítási, illetve foglalkozási napok számát az 1. §
(1) bekezdésében meghatározott időszakra vonatkozóan,
c) az 1. § (2) bekezdése szerint jogosult tanulók, illetve
óvodások számát a támogatási kérelemmel érintett, a 7. §
(1) bekezdésében meghatározott időszakokban,
d) a támogatott termék átvételének módját,
e) a termékek kiszerelési módját, illetve a kiszerelési
mód szerinti egységnyi mennyiséget,
f) a szállítandó termék e rendelet 2/b. számú melléklete
szerint számított tej egyenértékben megadott mennyiségét,
g) az adott termékre vonatkozó egységárat,
h) a fizetés feltételeit,
i) a szállítási időszakot,
j) a szállítások ütemezését,
k) a szerződésmódosítás lehetőségét a szeptemberi ta
nulólétszám ismeretében. (4) A szerződés e rendeletben meghatározott feltételeknek való megfelelőségét az MVH a 10. § szerint végzett
helyszíni ellenőrzés során is ellenőrizheti.
6. § (1) Az iskolatej program keretében az óvodások, az általános iskolai tanulók és a középiskolai tanulók részére a
foglalkozási, illetve a tanítási napokon az alábbi termékek
kerülhetnek kiszállításra:
a) a Magyar Élelmiszerkönyv (a továbbiakban: MÉ)
2–51/02. számú irányelvének 2.4. pontja szerinti zsíros tej
és a MÉ 2–51/02. számú irányelvének 2.1.5. pontja szerinti ízesített zsíros tejféleség legalább kilencven tömegszázaléknyi teljes tej tartalommal, továbbá a MÉ
2–51/02. számú irányelvének 2.4. pontja szerinti félzsíros
tej és a MÉ 2–51/02. számú irányelvének 2.1.5. pontja szerinti ízesített félzsíros tejféleség legalább kilencven tömegszázaléknyi félzsíros tej tartalommal (a továbbiakban
együtt: I. kategória);
b) a MÉ 2–51/02. számú irányelvének 2.4. pontja szerinti zsírszegény tej és a MÉ 2–51/02. számú irányelvének
2.1.5. pontja szerinti ízesített zsírszegény tejféleség legalább kilencven tömegszázaléknyi zsírszegény tej tartalommal (a továbbiakban: II. kategória);
c) a MÉ 2–51/09. számú irányelvének 9.4. pontja szerinti, nem ízesített, félzsíros vagy zsíros ömlesztett sajt, a
sajt szárazanyagára vonatkoztatott legalább negyven százalék zsírtartalommal (a továbbiakban: III. kategória).
(2) Az (1) bekezdésben felsorolt termékeknek meg kell
felelniük az e rendelet 2/a. számú mellékletében meghatározott minőségi követelményeknek.
(3) A kiszállított termék kizárólag közvetlenül az óvodások, az általános iskolai tanulók és a középiskolai tanulók részére kerülhet kiosztásra, azt a közoktatási intézmények más (pl. feldolgozási, kereskedelmi, ételkészítési)
célra nem használhatják fel.
(4) Nem vehető igénybe támogatás azon tej, ízesített tej
vagy sajtmennyiség után, amelyet olyan tanuló, illetve
óvodás részére nyújtanak, aki az adott tanítási/foglalkozási napon már részesült az e rendelet szerint őt megillető és
maximálisan kiosztható 0,25 liter mennyiségű tejtermékből. Nem vehető igénybe támogatás továbbá arra a
mennyiségre sem, amely az adott tanítási/foglalkozási
napra leszállított mennyiségből nem került kiosztásra.
(5) A kiszállított tejtermékek tej egyenértékét a 2/b. számú mellékletben megadottak szerint kell kiszámolni.
7. § (1) A kérelmező az e rendelet 3. számú melléklete szerinti támogatási kérelmét a 2008. január 1. és 2008. március 31. közötti időszakban (a továbbiakban: I. időszak), a
2008. április 1. és a közoktatási intézmény nyári szünetének hivatalos kezdő időpontja közötti időszakban
(a továbbiakban: II. időszak), a 2008. szeptember 1. és
2008. október 31. közötti időszakban (a továbbiakban:
III. időszak), és a 2008. november 1. és 2008. december
31. közötti időszakban (a továbbiakban: IV. időszak) kiszállított tejtermékekre vonatkozóan, időszakonként egy
alkalommal nyújthatja be az adott időszakot követő negyedik hónap utolsó napjáig az MVH kérelmező székhelye
szerint illetékes megyei kirendeltségéhez.
(2) Intézményfenntartó társulás esetében a gesztor, valamint a tagönkormányzatok közös támogatási kérelmét
kizárólag a társulási megállapodás szerinti gesztor önkormányzat nyújthatja be. A települési önkormányzatok többcélú kistérségi társulásáról szóló 2004. évi CVII. törvény
alapján alakított többcélú kistérségi társulás esetében a
támogatási kérelmet a többcélú kistérségi társulás nyújthatja be.
(3) A támogatási kérelemhez csatolni kell az adott időszakra vonatkozó, a támogatott termékek beszerzését igazoló számlák másolati példányait és azok összesítőjét,
amely összesítőnek minden számla vonatkozásában tartalmaznia kell a számlákon szereplő, leszállított termékmennyiséget termékkategóriánkénti és korcsoportonkénti
(óvodás/általános iskolai tanuló/gyógypedagógiai tanterv
alapján tanuló, illetve integráltan nevelt általános iskolai
tanuló/szak-, illetve középiskolai tanuló) bontásban.
Amennyiben a kérelmező a szállítóval, továbbá a szállító
által előállított termékek továbbértékesítését végző gazdálkodó szervezettel egyidejűleg kötött szállítási szerződést, úgy e szerződés másolati példányát is csatolni kell a
kérelemhez.
(4) A támogatási kérelem (1) bekezdésben meghatározott határidőn túli benyújtása esetén a közösségi rendelet
11. cikkének (3) bekezdése szerinti jogkövetkezmények
kerülnek alkalmazásra.
(5) Az e rendeletnek megfelelő támogatási kérelemről
az MVH határozatot hoz, amely tartalmazza az igénybe
vehető támogatás összegét. A támogatás az MVH határozata alapján a támogatási kérelem benyújtásának napjától
számított négy hónapon belül kerül átutalásra a kérelmező
által – a Tv. szerinti – ügyfélregisztrációs rendszerben
megadott bankszámlaszámra.
(6) Az MVH a hiányosan beküldött támogatási kérelmek tekintetében tizenöt napos határidő tűzésével, egy alkalommal hiánypótlásra szólítja fel a kérelmezőt.
(7) Amennyiben a kérelmező a hiánypótlási felszólításnak határidőben nem tesz eleget, úgy az MVH a támogatási kérelmet annak tartalma alapján bírálja el.
8. § (1) Az általános iskolai tanulók ellátása esetén az iskolatej program lebonyolítása a közösségi rendelet szerinti
támogatás összegéig közösségi forrásból, illetve ehhez
kapcsolódóan a Magyar Köztársaság 2008. évi költségvetésében meghatározott forrásból kerül finanszírozásra.
(2) A közösségi támogatás forintban meghatározott értékének kiszámításakor az euróval kapcsolatos agromonetáris rendszernek a mezőgazdaságban való alkalmazására
vonatkozó részletes szabályok megállapításáról és egyes
rendeletek módosításáról szóló, 2006. december 20-i
1913/2006/EK bizottsági rendelet 5. cikk (4) bekezdésének megfelelően az adott támogatási időszakban annak az
időszaknak a kezdő napján érvényes, az Európai Központi
Bank által hivatalosan közzétett forint/euró középárfolyamot kell alapul venni, amelyre a támogatási kérelem
vonatkozik.
(3) Az iskolafenntartók székhelyük alapján az e rendelet
4–6. számú mellékletei szerint kerülnek az igényelhető támogatási mérték tekintetében besorolásra. A támogatási
kategóriákba való besorolás a fenntartó székhelye szerinti
önkormányzatnak a Magyar Köztársaság 2006. évi költségvetéséről szóló 2005. évi CLIII. törvény 4. számú melléklete szerinti jövedelemdifferenciálódás mérséklésében
év végén elfoglalt pozíciója, valamint 2005–2006. évi
önhibáján kívüli hátrányos helyzete figyelembevételével
történt.
(4) A megyei önkormányzatok, országos kisebbségi önkormányzatok, gesztor települési önkormányzatok, alapítványok, egyházak, illetve a települési önkormányzatok
többcélú kistérségi társulásáról szóló 2004. évi CVII. törvény alapján alakított többcélú kistérségi társulások fenntartásában működő iskolák esetében e rendelet 4–6. számú
mellékletei szerinti besorolás alapja a közoktatási intézmény székhelye.
(5) Az általános iskolai tanulók ellátására igényelhető
támogatás mértéke az e rendelet 4. számú melléklete szerinti székhelyű iskolafenntartó esetében a tejtermékek nettó vételárának száz százaléka.
(6) Gyógypedagógiai tantervű oktatásban részt vevő általános iskolai tanulók, illetve integráltan nevelt sajátos
nevelési igényű tanulók esetében igényelhető támogatás a
tejtermékek nettó vételárának száz százaléka.
(7) Az általános iskolai tanulók ellátására igényelhető
támogatás mértéke az e rendelet 5. számú melléklete szerinti székhelyű iskolafenntartó esetében a közösségi rendelet szerinti támogatás, valamint a közösségi rendelet
szerinti támogatás és a nettó vételár különbözetének ötven
százaléka.
(8) Az általános iskolai tanulók ellátására igényelhető
támogatás mértéke az e rendelet 6. számú melléklete szerinti székhelyű iskolafenntartó esetében a közösségi rendelet szerinti támogatás, valamint a közösségi rendelet
szerinti támogatás és a nettó vételár különbözetének húsz
százaléka.
(9) E rendelet alkalmazásában a támogatás alapja a szerződés szerinti, áfával csökkentett nettó vételár, de legfeljebb
a) az I. kategóriájú termékek esetében 21 Ft/dl,
b) a II. kategóriájú termékek esetében 11 Ft/dl,
c) a III. kategóriájú termékek esetében 800 Ft/kg.
9. § Óvodások és középiskolai tanulók ellátása esetén az iskolatej program lebonyolítása során a közösségi rendeletben meghirdetett közösségi támogatás mértékéig igényelhető támogatás.
10. § (1) Az MVH a közoktatási intézményben, a kérelmezőnél, illetve a szállítónál és annak alvállalkozójánál, valamint a szállító által előállított termékek továbbértékesítését végző gazdálkodó szervezetnél helyszíni ellenőrzést
végezhet.
(2) A közoktatási intézmény köteles naprakész nyilvántartást vezetni az intézménybe felvett tanulók, illetve óvodások, valamint az adott tanítási, illetve foglalkozási napon jelen lévő tanulók, illetve óvodások számáról és a kiosztott tejtermékek mennyiségéről a 6. § (1) bekezdésében
meghatározott kategóriánkénti részletezésben. A közoktatási intézmény köteles a nyilvántartást az adott támogatási
időszak lejártát követő öt évig megőrizni és ellenőrzés esetén azt az MVH rendelkezésére bocsátani.
(3) Amennyiben a támogatás átutalását megelőző ellenőrzés során megállapítást nyer, hogy a kérelmező, illetve a
közoktatási intézmény nem teljesítette a rendeletben foglaltakat – különös tekintettel a közoktatási intézmény naprakész nyilvántartási kötelezettségére –, akkor a kérelmező nem jogosult az érintett közoktatási intézmény esetében
igényelhető támogatás igénybevételére, illetve külön jogszabályban meghatározottak szerint mulasztási bírsággal
sújtható.
(4) Amennyiben az átutalást követő utóellenőrzés során
megállapítást nyer, hogy a kérelmező, illetve a közoktatási
intézmény nem teljesítette a rendeletben foglaltakat – különös tekintettel a közoktatási intézmény naprakész nyilvántartási kötelezettségére –, akkor az érintett közoktatási
intézmény esetében a támogatás a Tv. 69. §-a szerinti jogosulatlanul igénybe vett támogatásnak minősül.
(5) A kérelmező a támogatási kérelem benyújtását követő öt évig köteles megőrizni és ellenőrzés esetén az
MVH rendelkezésére bocsátani az 5. § szerint megkötött
szerződését, valamint az összes, a kiszállításokat és az elszámolásokat alátámasztó bizonylatot.
11. § (1) Ez a rendelet a 2007. január 1-jén lép hatályba és azzal egyidejűleg a 2007. évi iskolatej program szabályozásáról szóló 85/2006. (XII. 20.) FVM rendelet hatályát
veszti.
(2) Ez a rendelet az iskolai tanulók tejjel és egyes tejtermékekkel való ellátására irányuló közösségi támogatás tekintetében az 1255/1999/EK tanácsi rendelet alkalmazásával kapcsolatos szabályok megállapításáról szóló, 2000.
december 11-i 2707/2000/EK bizottsági rendelet végrehajtását szolgálja.
Gráf József s. k.,
földművelésügyi és vidékfejlesztési miniszter


type: legislation

jurisdiction: Hungary

text:
1779/2016. (XII. 15.) Korm. határozata a Kárpát-medencei óvodafejlesztési program első üteméről.
A Kormány
egyetértve a  szórvány- és tömbmagyarság azon igényével, hogy a  nemzeti identitásformálás alapjaként megfelelő színvonalú
magyar nyelvű óvodák működjenek, illetve új magyar nyelvű óvodák jöjjenek létre a Kárpát-medencében
 1. elfogadja az  óvodák, bölcsődék, iskola-óvoda komplexumok, kapcsolódó köznevelési intézmények építését,
fejlesztését, az  óvodapedagógusok képzését, az  egészségügyi, sport és rekreációs szolgáltatások fejlesztését,
a  védőnői szolgálat fejlesztését és a  virtuális óvoda létrehozását is magában foglaló Kárpát-medencei
óvodafejlesztési programot (a továbbiakban: Program);
2. felhívja a Miniszterelnökséget vezető minisztert, hogy gondoskodjon a Program végrehajtásáról;
Felelős: Miniszterelnökséget vezető miniszter
Határidő: 2018. december 31.
3. felhívja a  nemzetgazdasági minisztert, hogy a  Program egyházi vonatkozású elemeinek megvalósítása érdekében
gondoskodjon 2016-ban 8995,0 millió forint költségvetési forrás biztosításáról a  Magyarország 2016. évi központi
költségvetéséről szóló 2015. évi C. törvény 1. melléklet LXV. Bethlen Gábor Alap fejezetben;
Felelős: nemzetgazdasági miniszter
Határidő: azonnal 4. felhívja a  Miniszterelnökséget vezető minisztert, hogy – tekintve a  Program többéves jellegét – készítse el
a végrehajtáshoz szükséges ütemtervet;
Felelős: Miniszterelnökséget vezető miniszter
Határidő: 2016. év vonatkozásában: azonnal
 2017–2018. év vonatkozásában: 2017. január 31.
5. felhívja a nemzetgazdasági minisztert, hogy a Program további részeinek megvalósítása érdekében gondoskodjon
2017-ben és 2018-ban 8156,0 millió forint költségvetési forrás biztosításáról az adott évi költségvetés Bethlen Gábor
Alap fejezetében;
Felelős: nemzetgazdasági miniszter
Határidő: 2017-ben és 2018-ban az ütemterv szerint, a felmerülés ütemében
6. felhívja a Miniszterelnökséget vezető minisztert, hogy a Szabolcs-Szatmár-Bereg megye és Kárpátalja (Закарпатська
область) együttműködésének és összehangolt fejlesztési feladatainak kormányzati koordinációjáért felelős
kormánybiztos bevonásával vizsgálja meg a  határon túli – különösen a  Kárpátalján megvalósuló – beruházások
vonatkozásában a Kormány által létrehozandó beruházáskezelő és -koordináló intézmény szükségességét.
Felelős: Miniszterelnökséget vezető miniszter
 Szabolcs-Szatmár-Bereg megye és Kárpátalja (Закарпатська область) együttműködésének és
összehangolt fejlesztési feladatainak kormányzati koordinációjáért felelős kormánybiztos
Határidő: 2017. január 15.
Orbán Viktor s. k.,
 miniszterelnök


text:
72/2014. (VII. 2.) ME határozata helyettes államtitkár kinevezéséről.
A közszolgálati tisztviselőkről szóló 2011. évi CXCIX. törvény 220. § (2) bekezdésében foglalt jogkörömben eljárva,
a Miniszterelnökséget vezető miniszter javaslatára
Dömötör Csabát a Miniszterelnökség helyettes államtitkárává – 2014. július 1-jei hatállyal –
kinevezem. Orbán Viktor s. k.,
 miniszterelnök